KIRJALLINEN KYSYMYS P-0408/02 esittäjä(t): Brice Hortefeux (PPE-DE) komissiolle. Autoalan toimituksia koskeva direktiivi.



Virallinen lehti nro 309 E , 12/12/2002 s. 0022 - 0023



KIRJALLINEN KYSYMYS P-0408/02 esittäjä(t): Brice Hortefeux (PPE-DE) komissiolle (11. helmikuuta 2002) Aihe: Autoalan toimituksia koskeva direktiivi Autojen nykyistä, merkkiverkostoon perustuvaa toimitusjärjestelmää sovelletaan useimmissa Euroopan ja koko maailman maissa, lukuun ottamatta eräitä poikkeuksia, kuten Iso-Britanniaa, jolla ei ole enää kansallista autoteollisuutta. On selvää, että tilanteen tulisi jatkua, koska kuluttajat hyötyvät kovasta hintakilpailusta, innovaation leviämisestä sekä etenkin varmuudesta, että asiantunteva henkilöstö huoltaa ja korjaa ajoneuvon alueen kaikilla kolkilla. Eikö komissio pelkää vaarantavansa alueiden ja harvaanasuttujen seutujen talouselämän erään näkökohdan verkostoitumisen ja vahingoittavansa ajoneuvon myynnin ja jälleenmyyntipalvelujen sidosta, joka takaa turvallisuuden kaikille asiakkaille? Eikö komissio pelkää, että maaseudun kuluttajat joutuvat epäedulliseen asemaan kaupunkialueiden kuluttajiin verrattuna? Katsooko komissio yleisemmin, että radikaali uudistus nopeuttaisi maaseudun alueiden talouden taantumista aivan kuten kävi, kun puolet huoltoasemista suljettiin? Mario Montin komission puolesta antama vastaus (7. maaliskuuta 2002) Komissio hyväksyi 5. helmikuuta 2001 yli kaksi vuotta sitten alkaneiden perusteellisten selvitysten ja konsultaatioiden tuloksena ehdotuksen asetukseksi autojen jakelusta. Komissio julkisti marraskuussa 2000 raportin, jossa arvioidaan nykyistä järjestelmää. Raportista käy ilmi, että perustamissopimuksen 85 artiklan 3 kohdan soveltamisesta moottoriajoneuvojen jälleenmyyntiä ja huoltopalvelua koskevien sopimusten ryhmiin 28 päivänä kesäkuuta 1995 annetussa komission asetuksessa (EY) N:o 1475/95(1) säädetyn ryhmäpoikkeuksen tavoitteita ei ole kaikilta osin saavutettu. Tämä koskee erityisesti sisämarkkinoiden kehittämistä (jäsenvaltioiden välillä on edelleen suuria hintaeroja) ja järjestelmän tarjoamia etuja kuluttajille. Komissio on tietoinen saumattoman ja maantieteellisesti kattavan autonjakelu- ja huoltopalveluverkoston ylläpitämisen tärkeydestä. Tähän päästään nykyistä säännöstöä tehokkaammin järjestämällä myynti- ja huoltopalveluiden kytkentä uudelleen, toteuttamalla riippumattomien korjaamoiden tilannetta parantavia toimenpiteitä ja helpottamalla useamman kuin yhden automerkin edustusta. Jälleenmyyjien monimerkkiedustuksen etuna kuluttajan kannalta on se, että eri autonvalmistajien mallien vertaileminen on helpompaa. Asetusehdotuksen tavoitteena on välttää turhia kustannuksia ja lisätä jälleenmyyjien vapautta järjestää liiketoimintansa haluamallaan tavalla. Monimerkkiedustuksella on jo ollut myönteisiä vaikutuksia Pohjoismaissa, jotka ovat EU:n laajin alue, joissa järjestelmä on käytössä. Alhaisen väestötiheyden vuoksi jälleenmyyntitoiminnan kannattavuus näissä maissa edellyttää useamman kuin yhden merkin edustusta. Näin saadut mittakaavaedut mahdollistavat laajoja harvaan asuttuja maaseutualueita palvelevien jälleenmyyntiliikkeiden säilymisen ja laajenemisen. Riittävän taajan huoltopalveluverkoston ylläpitämisestä voidaan todeta, että autojen jälleenmyyjä voi uudessa järjestelmässä joko itse tarjota huoltopalveluja tai teettää ne alihankintana yhdessä tai useammassa valmistajan tekniset vaatimukset täyttävässä valtuutetussa korjaamossa. Alihankkijoita käyttävän jälleenmyyjän on annettava korjaamojen osoitetiedot ostajalle ennen myyntisopimuksen tekemistä. Näin varmistetaan, että jokaisen jälleenmyyjän asiakkailla on asuinpaikastaan riippumatta mahdollisuus käyttää ainakin yhden merkkikorjaamon palveluja. Uusi järjestelmä antaa lisäksi niille jälleenmyyjille, joiden edustussopimukset puretaan myyntiverkoston karsimisen yhteydessä, mahdollisuuden jatkaa toimintaansa valtuutettuna merkkikorjaamona. Näin säilytetään teknisen osaamisen yleistaso markkinoilla ja tiheä merkkikorjaamoverkosto. Järjestelmän kattavuuden varmistavat entistä osaavammat riippumattomat korjaamot, jotka vahvistavat osaltaan palvelujen laatua ja edistävät liikenneturvallisuutta. (1) EYVL L 145, 29.6.1995.